amanoisuno/poet huggingface dataset:
雜記草木九首  其二 朱熹
弱植不自持，芳根爲誰好。雖微九秋幹，丹心中自保。
雜記草木九首  其三 朱熹
根節含露辛，苕穎扶楥綠。蠻中靈草多，夏永清陰足。
雜記草木九首  其四 朱熹
種竹官牆陰，經年但憔悴。故園新綠多，宿幹轉蒼翠。
雜記草木九首  其五 朱熹
窈窕安榴花，乃是西鄰樹。墜萼可憐人，風吹落幽戶。
雜記草木九首  其六 朱熹
春條擁深翠，夏花明夕陰。北堂罕悴物，獨爾澹沖襟。
雜記草木九首  其七 朱熹
西窗萱草藂，昔是何人種。移向北堂前，諸孫時遶弄。
雜記草木九首  其八 朱熹
端居春向殘，夏氣已清穆。睡起悄無人，風驚滿窗綠。
雜記草木九首  其九 朱熹
晨起獨行園，花藥發奇穎。猶嫌墜露稀，更汲寒泉井。
觀黄德美延平春望兩圖爲賦二首  其一 朱熹
川流匯南奔，山豁類天闢。層甍麗西崖，朝旦群峯碧。
觀黄德美延平春望兩圖爲賦二首  其二 朱熹
方舟越大江，凌風下飛閣。仙子去不還，蒼屏倚寥廓。
祠事齋居聽雨呈劉子晉 朱熹
刀筆常時篋笥盈，齋祠今喜骨毛清。與君此日俱無事，共愛寒階滴雨聲。
送王季山赴龍溪 朱熹
故人千石令，便道此之官。契闊三秋永，逢迎一笑懽。田園知不遠，謠俗問非難。已想躬玄默，鳴絃亦罷彈。
之德化宿劇頭鋪夜聞杜宇 朱熹
王事賢勞只自嗤，一官今是五年期。如何獨宿荒山夜，更擁寒衾聽子規。
次韻傅丈題呂少衛教授藏書閣 朱熹
西樓誰與共閑居，茂樹婆娑清晝餘。大隠祇今同一壑，行吟非昔似三閭。揣摩心事惟黄卷，料理家傳亦素書。更鑿寒泉供漱石，世紛不擬問焉如。
次旬父韻 朱熹
五字何人寄，鏘鳴滿袖金。劇知多暇日，誰與共幽尋。簿領淹窮海，鶑花遶故林。功名終好在，且莫負初心。
次祝澤之表兄韻 朱熹
裸裎相向但悠悠，信道乾坤日夜浮。此去安心知有法，向來示病不難瘳。優游靜室閑窗底，放浪東阡南陌頭。萬事何由到懷抱，夕陽芳草自春秋。
次祝澤之表兄韻送劉子晉歸省 朱熹
之子真吾友，心期到古人。慇懃來講學，迢遞遠辭親。黄卷工夫妙，斑衣夢想頻。今朝首歸路，何處問知津。
送祝澤之表兄還鄉 朱熹
首夏何來此，清秋却復歸。應緣心未快，豈是世相違。落日空書館，凉風凈客衣。功名須努力，別淚莫頻揮。
知郡傅丈載酒幞被過熹於九日山夜泛小舟弄月劇飲二首  其一 朱熹
扁舟轉空闊，煙水浩將平。月色中流滿，秋聲兩岸生。杯深同醉極，嘯罷獨魂驚。歸去空山黑，西南河漢傾。
知郡傅丈載酒幞被過熹於九日山夜泛小舟弄月劇飲二首  其二 朱熹
誰知方外客，亦愛酒中仙。共踏空林月，來尋野渡船。醉醒非各趣，心跡兩忘緣。江海情何限，秋生蓬鬢邊。
教思堂作示諸同志 朱熹
吏局了無事，橫舍終日閑。庭樹秋風至，凉氣滿窗間。高閣富文史，諸生時往還。縱談忽忘倦，時觀非云慳。詠歸同與點，坐忘庶希顔。塵累日以銷，何必棲空山。
再得古木 朱熹
青山一何深，上下盡雲木。中有千歲姿，偃蹇卧寒谷。明堂不徵材，大匠肯回目。樵斧莫謾尋，從渠媚幽獨。
示諸同志 朱熹
夏木已云暗，時禽變新聲。林園草被徑，端居有餘清。端居亦何爲，日夕掩柴荆。靜有絃誦樂，而無塵慮并。良朋肯顧予，尚有夙心傾。深慚未聞道，折衷非所寧。眷焉撫流光，中夜歎以驚。高山徒仰止，遠道何由征。
示四弟 朱熹
十日一洗沐，諸生各歸休。虛齋息羣響，兀坐心悠悠。雨久苔徑荒，林深鳥啼幽。階前樹萱草，與子俱忘憂。
還家即事 朱熹
獻歲事行役，徂春始還歸。昔往草未芳，今來翠成幃。扶踈滿園陰，時禽互翻飛。叢萱亦已秀，丹葩耀晨輝。即事誰與娛，淹留自忘機。日暮復出門，悵然心事違。古人不可見，獨掩荒園扉。
小盈道中 朱熹
今朝行役是登臨，極目郊原快賞心。却笑從前嫌俗事，一春牢落閉門深。
題囊山寺 朱熹
曉發漁溪驛，夜宿囊山寺。雲海近蒼茫，層嵐擁深翠。行役倦脩途，投歸聊一憩。不學塔中仙，名塗定何事。
題九日山石佛院亂峰軒二首  其一 朱熹
因依古佛居，結屋寒林杪。當戶碧峯稠，雲烟自昏曉。
題九日山石佛院亂峰軒二首  其二 朱熹
巖中老釋子，白髮對青山。不作看山想，秋雲時往還。
題可老所藏徐明叔畫卷二首  其一 朱熹
羣峯相接連，斷處秋雲起。雲起山更深，咫尺愁千里。
題可老所藏徐明叔畫卷二首  其二 朱熹
流雲繞空山，絕壁上蒼翠。應有采芝人，相期烟雨外。
再至同安假民舍以居示諸生 朱熹
端居託窮巷，廩食守微官。事少心慮怡，吏休庭宇寬。晨興吟誦餘，體物隨所安。杜門不復出，悠然得真歡。良朋夙所敦，精義時一殫。壺餐雖牢落，此亦非所難。
六月十五日詣水公菴雨作 朱熹
雲起欲爲雨，中川分晦明。纔驚橫嶺斷，已覺踈林鳴。空際旱塵滅，虛堂凉思生。頹簷滴瀝餘，忽作流泉傾。况此高人居，地偏園景清。芳馨雜悄蒨，俯仰同鮮榮。我來偶茲適，中懷澹無營。歸路綠泱漭，因之想巖耕。
末利 朱熹
曠然塵慮盡，爲對夕花明。密葉低層幄，冰蕤亂玉英。不因秋露濕，詎識此香清。預恐芳菲盡，微吟遶砌行。
謝人送蘭  其一 朱熹
幽獨塵事屏，晼晚秋蘭滋。芳馨不自媚，掩抑空相思。晤對日方永，披叢露未晞。翛然發孤詠，九畹陳悲詩。
謝人送蘭  其二 朱熹
淹留閲歲序，契闊心懷憂。獨卧寄僧閭，一室空山秋。徘徊起顧望，俯仰誰爲儔。伊人遠贈問，孤根亦綢繆。芳馨不我遺，三載娛清幽。愧無瓊琚報，厚意竟莫酬。瞻彼南陔詩，使我心悠悠。
秋蘭已悴以其根歸學古 朱熹
秋至百草晦，寂寞寒露滋。蘭皋一以悴，蕪穢不能治。端居念離索，無以遺所思。願言託孤根，歲晏以爲期。
去歲蒙學古分惠蘭花清賞既歇復以根叢歸之故畹而學古預有今歲之約近聞頗已著花輒賦小詩以尋前約幸一笑 朱熹
秋蘭遞初馥，芳意滿沖襟。想子空齋裏，凄凉楚客心。夕風生遠思，晨露灑中林。頗憶孤根在，幽期得重尋。
秋夕二首  其一 朱熹
西齋坐竟日，曠然誰與儔。感茲風露夕，始知天宇秋。庭樹且扶踈，時物詎淹留。心空累云遠，歲月真悠悠。
秋夕二首  其二 朱熹
公門了無事，吏散終日閑。凉葉何蕭蕭，悲吟庭樹間。琴書寫塵慮，菽水怡親顔。憶在中林日，秋來長掩關。
秋夜聽雨奉懷子厚 朱熹
悄悄窗戶暗，青燈讀殘書。忽聽踈雨落，稍知凉氣初。披襟聊自適，掩卷方躊躇。亦念同懷人，悵望心煩紆。鳴琴愛靜夜，樂道今閑居。岑岑空山中，此夕知焉如。
對月思故山夜景 朱熹
沉沉新秋夜，凉月滿荆扉。露泫凝餘彩，川明澄素暉。中林竹樹映，踈星河漢稀。此夕情無限，故園何日歸。
同僚小集梵天寺坐間雨作已復開霽步至東橋玩月賦詩二首  其一 朱熹
傑閣翔林杪，披襟此日閑。層雲生薄晚，凉雨遍空山。地迥衣裳冷，天高澄霽還。出門迷所適，月色滿林關。
同僚小集梵天寺坐間雨作已復開霽步至東橋玩月賦詩二首  其二 朱熹
空山看雨罷，微步喜新凉。月出澄餘景，川明發素光。星河方耿耿，雲樹轉蒼蒼。晤語逢清夜，茲懷殊未央。
梵天觀雨 朱熹
持身乏古節，寸祿久棲遲。暫寄靈山寺，空吟招隠詩。讀書清磬外，看雨暮鍾時。漸喜凉秋近，滄洲去有期。
兼山閣雨中 朱熹
兩山相接雨冥冥，四牖東西萬木青。面似凍梨頭似雪，後生誰與屬遺經。
登閣 朱熹
橫空敞新閣，高處絕炎氛。野迥長風入，天秋凉氣分。憑欄生逸想，投迹遠人羣。終憶茅簷外，空山多白雲。
秋懷二首  其一 朱熹
秋風吹庭戶，客子懷故鄉。矧此卧愁疾，徘徊守空房。佇想澗谷居，林深慘悲凉。鵾鷄感蕭辰，拊翼號風霜。氛雜無留氣，悄蒨有餘芳。幸聞衛生要，招隠夙所臧。終期謝世慮，矯翮茲山岡。
秋懷二首  其二 朱熹
懷痾坐竟日，晚色散幽樹。寂歷候蟲悲，沆瀁碧草露。端居興方澹，沉默自成趣。羽觴歡獨持，瑶琴誰與晤。空知玄思清，未惜年華度。美人殊不來，歲月恐遲暮。
中元雨中呈子晉 朱熹
徂暑尚繁鬰，大火空西流。茲辰喜佳節，凉雨忽驚秋。晼晚蘭徑滋，蕭疈庭樹幽。炎氣一以去，恢台逝不留。刀筆隨事屏，塵囂與心休。端居諷道言，焚香味真諏。子亦玩文史，及此同優游。
秋暑 朱熹
晨興納新凉，亭午倦猶暑。卧對北窗扉，淡泊將誰侶。踈樹含輕颸，時禽轉幽語。端居悟物情，即事聊容與。
和李伯玉用東坡韻賦梅花 朱熹
北風日日霾江村，歸夢正爾勞營魂。忽聞梅蘂臘前破，楚客不愛蘭佩昏。尋幽舊識此堂古，曳杖偶集僧家園。嵐陰春物未全到，邂逅只有南枝溫。冷光自照眼色界，雲艷未怯扶桑暾。遥知雲臺溪上路，玉樹十里藏山門。自憐塵羈不得去，坐想佳處知難言。但哦君詩慰岑寂，已似共倒花前罇。
與諸人用東坡韻共賦梅花適得元履書有懷其人因復賦此以寄意焉 朱熹
羅浮山下黄茅村，蘇仙仙去餘詩魂。梅花自入三疊曲，至今不受蠻煙昏。佳名一旦異凡木，絕艷千古高名園。却憐冰質不自暖，雖有步障難爲溫。羞同桃李媚春色，敢與葵藿爭朝暾。歸來只有脩竹伴，寂歷自掩踈籬門。亦知真意還有在，未覺浩氣終難言。一杯勸汝吾不淺，要汝共保山林罇。
挽劉寶學二首  其一 朱熹
天地誰翻覆，人謀痛莫支。公扶西極柱，威動北征旗。肉食謀何鄙，家山志忽齎。平生出師表，今日重傷悲。
挽劉寶學二首  其二 朱熹
生死公何有，飄零我自傷。向非憐不造，那得此深藏。心折風霜裏，衣沾子姪行。哦詩當肅挽，悲哽不成章。
寄題梅川溪堂 朱熹
滄波流不極，上有一畝園。幽人掩關卧，脩竹何娟娟。虛堂面群峯，秀色摩青天。靜有山水樂，而無車馬喧。人言市門子，往往蒼崖顛。揮手謝世人，日中翔紫煙。遺迹尚可覿，神交邈無緣。慨然一永歎，耀靈忽西遷。褰裳下中沚，濯足娛清川。
和劉抱一 朱熹
幾年牢落舊村墟，此日脩然水竹居。病起試尋春逕草，客來聊煮雪畦蔬。開樽細說平生事，信手同繙集古書。適意何勞一千卷，新詩閑出笑談餘。
再和 朱熹
久矣投裝返舊墟，不將心事賦閑居。荷鉏带月朝治穢，植杖臨風夕挽蔬。三逕猶尋陶令宅，萬籤聊借鄴侯書。木瓜更得瓊琚報，吟咏從今樂有餘。
送芮國器二首  其一 朱熹
拄節千山外，勤勞飽所經。一心無適莫，萬口自丹青。拂拭先賢傳，光輝處士星。活人功更遠，試與問林坰。
送芮國器二首  其二 朱熹
紫陌同年舊，青雲得路新。論心端有契，下榻豈辭頻。話別驚如許，相逢渺未因。期公念經濟，從此上星辰。
梅花開盡不及吟賞感嘆成詩聊貽同好二首  其一 朱熹
憶昔身無事，尋梅只怕遲。沉吟窺老樹，取次折橫枝。絕艷驚衰鬢，餘芳入小詩。今年何草草，政爾負幽期。
梅花開盡不及吟賞感嘆成詩聊貽同好二首  其二 朱熹
棐几冰壺在，梅梢雪蕊空。不堪三弄咽，誰與一尊同。鼻觀殘香裏，心期昨夢中。那知北枝北，猶有未開叢。
宋丈示及紅梅臘梅借韻兩詩輒復和呈以發一笑  其一 朱熹
聞說寒梅盡，尋芳去已遲。冷香無宿蕊，穠艷有繁枝。正復非同調，何妨續舊詩。廣平偏娬媚，鐵石悞心期。
宋丈示及紅梅臘梅借韻兩詩輒復和呈以發一笑  其二 朱熹
風雪催殘臘，南枝一夜空。誰知荒草裏，却有暗香同。質瑩輕黄外，芳滕淺絳中。不遭岑寂侶，何以媚孤叢。
呈黄子厚 朱熹
茅齋塵事遠，幽獨興無窮。永晝呻吟內，新凉愁思中。朱顔非昨日，綠鬢又秋風。珍重牆東客，遥憐此意同。
奉酬子厚詠雪之作 朱熹
遥夜不能寐，披衣起彷徨。仰視天正黑，寒氣慘悲凉。飛霰忽下零，雪花亦飄揚。飄揚未云已，須臾滿空翔。前山失舊姿，川谷流素光。念昔少小時，無事志四方。五年江海上，不見雪與霜。飄颻今日情，浩蕩誰能量。凌晨飲一杯，竟日守空堂。竚立玩奇變，永言獲新章。躊躇欲何報，玉樹生瓊岡。
送籍溪胡丈赴館供職二首  其一 朱熹
祖餞衣冠滿道周，此行誰與話端由。心知不作功名計，祇爲蒼生未敢休。
送籍溪胡丈赴館供職二首  其二 朱熹
執我仇仇詎我知，謾將行止驗天機。猿悲鶴怨因何事，祇恐先生袖手歸。
寄籍溪胡丈及劉恭父二首  其一 朱熹
先生去上芸香閣，閣老新峩豸角冠。留取幽人卧空谷，一川風月要人看。
寄籍溪胡丈及劉恭父二首  其二 朱熹
甕牖前頭翠作屏，晚來相對靜儀刑。浮雲一任閑舒卷，萬古青山祇麽青。
挽范直閣二首  其一 朱熹
獻納陪興運，如公衆所期。憂時最深切，信道不磷緇。落落歸來賦，匆匆殄瘁詩。菟裘當日計，宰木後人悲。
挽范直閣二首  其二 朱熹
先友多名士，存亡幾許人。惟公且彊健，於我更情親。出處論心晚，音書枉誨頻。素車今日會，誰與共傷神。
頃以多言害道絕不作詩兩日讀大學誠意章有感至日之朝起書此以自箴蓋不得已而有言云 朱熹
神心洞玄鑒，好惡審薰蕕。云何反自誑，閔默還包羞。今辰仲冬節，寤歎得隠憂。心知一寸光，昱彼重泉幽。朋來自茲始，羣陰邈難留。行迷亦已遠，及此旋吾輈。
仁術 朱熹
在昔賢君子，存心每欲仁。求端從有術，及物豈無因。惻隠來何自，虛明覺處真。擴充從此念，福澤遍斯民。入井倉皇際，牽牛觳觫辰。向來看楚越，今日備吾身。
聞善决江河 朱熹
大舜深山日，靈襟保太和。一言分善利，萬里决江河。可欲非由外，惟聰不在它。勇如爭赴壑，進豈待盈科。學海功難並，防川患益多。何人親祖述，耳順肯同波。
仰思二首  其一 朱熹
公德明光萬世師，從容酬酢更何疑。當年不合知何事，清夜端居獨仰思。
仰思二首  其二 朱熹
聖賢事業理難同，僭作新題欲自攻。王事兼施吾豈敢，儻容思勉議成功。
困學二首  其一 朱熹
舊喜安心苦覓心，捐書絕學費追尋。困衡此日安無地，始覺從前枉寸陰。
困學二首  其二 朱熹
困學工夫豈易成，斯名獨恐是虛稱。傍人莫笑標題誤，庸行庸言實未能。
復齋偶題 朱熹
出入無時是此心，豈知鷄犬易追尋。請看屏上初爻旨，便識名齋用意深。
示四弟 朱熹
務學脩身要及時，競辰須念隙駒馳。清宵白日供遊蕩，愁殺堂前老古錐。
克己 朱熹
寶鑑當年照膽寒，向來埋沒太無端。祇今垢盡明全見，還得當年寶鑑看。
曾點 朱熹
春服初成麗景遲，步隨流水玩晴漪。微吟緩節歸來晚，一任輕風拂面吹。
伐木 朱熹
伐木相將入遠山，共聽幽鳥語關關。殷勤若解當時意，此日那容不盡歡。
春日 朱熹
勝日尋芳泗水濱，無邊光景一時新。等閑識得東風面，萬紫千紅總是春。
春日偶作 朱熹
聞道西園春色深，急穿芒屩去登臨。千葩萬蕊爭紅紫，誰識乾坤造化心。
觀書有感二首  其一 朱熹
半畝方塘一鑑開，天光雲影共徘徊。問渠那得清如許，爲有源頭活水來。
觀書有感二首  其二 朱熹
昨夜江邊春水生，蒙衝巨艦一毛輕。向來枉費推移力，此日中流自在行。
題西林院壁二首  其一 朱熹
觸目風光不易裁，此間何似舞雩臺。病軀若得長無事，春服成時歲一來。
題西林院壁二首  其二 朱熹
巾屨翛然一鉢囊，何妨且住贊公房。却嫌宴坐觀心處，不奈簷花抵死香。
題西林可師達觀軒 朱熹
窈窕雲房深復深，層軒俄此快登臨。卷簾一目遥山碧，底是高人達觀心。
再題 朱熹
古寺重來感慨深，小軒仍是舊窺臨。向來妙處今遺恨，萬古長空一片心。
示西林可師二首  其一 朱熹
身世年來欲兩忘，一春隨意住僧房。行逢舊隠低回久，綠樹鶑啼清晝長。
示西林可師二首  其二 朱熹
幽居四畔只空林，啼鳥落花春意深。獨宿塵龕無夢寐，五更山月照寒衾。
感事書懷十六韻 朱熹
胡虜何年盛，神州遂陸沉。翠華棲浙右，紫塞僅淮陰。志士憂虞切，朝家預備深。一朝頒細札，三捷便聞音。授鉞無遺算，沈機識聖心。東西兵合勢，南北怨重尋。小却奇還勝，窮凶禍所臨。旃裘方舞雪，血刃已披襟。殘類隨煨燼，遺黎脫斧碪。戴商仍夙昔，思漢劇謳吟。共惜山河固，同嗟歲月侵。泉蓍久憔翠，陵柏幸蕭椮。正爾資羣策，何妨試盍簪。折衝須舊衮，出牧仗南金。衆志非難狥，天休詎可諶。故人司獻納，早晚奉良箴。
次韻劉彥采觀雪之句 朱熹
朔風吹空林，眇眇無因依。但有西北雲，冉冉東南飛。須臾層陰合，慘淡周八維。凍雨不流淵，飛花舞妍姿。翳空乍滅沒，散影還參差。萬點隨飄零，百嘉潛潤滋。徘徊瞻詠久，默識造化機。上寒下必溫，欲積無根基。漸看谷樹變，稍覺叢篁低。皓然遂同色，宇宙乃爾奇。繁華改新觀，凜冽忘前悲。摛章愧佳友，佇立迎寒吹。感此節物好，嘆息今何時。當念長江北，鐵馬紛交馳。
次韻彥采病中口占 朱熹
一榻流年度，篝燈遥夜闌。短衾閑自擁，清鏡莫頻看。竹密初驚雪，梅踈却耐寒。從今花木夢，無復在雕欄。
感事 朱熹
聞說淮南路，胡塵滿眼黄。棄軀慚國士，嘗膽念君王。却敵非干櫓，信威藉紀綱。丹心危欲折，竚立但彷徨。
聞二十八日之報喜而成詩七首  其一 朱熹
胡馬無端莫四馳，漢家元有中興期。旃裘喋血淮山寺，天命人心合自知。
聞二十八日之報喜而成詩七首  其二 朱熹
天驕得意任驅馳，太歲乘蛇已應期。一夜旄頭光殞地，飲江胡馬未全知。
聞二十八日之報喜而成詩七首  其三 朱熹
雪擁貂裘一馬馳，孤軍左袒事難期。奏函夜入明光殿，底事廬兒探得知。
聞二十八日之報喜而成詩七首  其四 朱熹
渡淮諸將已爭馳，兔脫鷹揚不會期。殺盡殘胡方反旆，里閭元未有人知。
聞二十八日之報喜而成詩七首  其五 朱熹
漢節熒煌直北馳，皇家卜世萬年期。東京盛德符高祖，說與中原父老知。
聞二十八日之報喜而成詩七首  其六 朱熹
追鋒聞說日驅馳，舊德登庸儻有期。聖主聰明似堯禹，忠邪如許詎難知。
聞二十八日之報喜而成詩七首  其七 朱熹
恭惟大號久風馳，清蹕傳呼却未期。此日不須勞玉趾，寸心那得侍臣知。
次子有聞捷韻四首  其一 朱熹
神州荆棘欲成林，霜露凄凉感聖心。故老幾人今好在，壺漿爭聽鼓鼙音。
次子有聞捷韻四首  其二 朱熹
殺氣先歸江上林，貔貅百萬想同心。明朝滅盡天驕子，南北東西盡好音。
次子有聞捷韻四首  其三 朱熹
孤臣殘疾卧空林，不奈憂時一寸心。誰遣捷書來蓽戶，真同百蟄聽雷音。
次子有聞捷韻四首  其四 朱熹
胡命須臾兔走林，驕豪無復向來心。莫煩王旅追窮寇，鶴唳風聲盡好音。
奉陪判院丈充父平父兄宿回向用知郡丈壁間舊題之韻 朱熹
暮雨停驂處，僧廬古道邊。千峯環傑閣，一水下平田。行役無期度，經過幾歲年。明朝須飽飯，躡足上寒煙。
感事再用回向壁間舊韻二首  其一 朱熹
江北傳烽火，胡兒大入邊。已聞隳列障，不但擾屯田。借箸思人傑，摧鋒屬少年。偷安慙暇食，萬竈起愁煙。
感事再用回向壁間舊韻二首  其二 朱熹
廊廟憂虞裏，風塵慘淡邊。早知煩汗馬，悔不是留田。迷國嗟誰子，和戎誤往年。腐儒空感慨，無策靜狼煙。
蒙判院丈示及再用元韻之作率易和呈以求指誨 朱熹
疇昔經行地，溪山寂寞邊。冰霜凝巨壑，風雨暗中田。古寺堪投晚，塵龕閲紀年。論文寒夜永，清絕裊爐烟。
數日前與判院丈有宋村之約雪中有懷奉呈判院通判二丈 朱熹
雲垂天闊歲將闌，一室翛然獨掩關。擁褐不知風折木，開軒惟見雪漫山。玄空杳靄低迷外，碧樹瓏璁掩映間。吟罷左思招隠句，扁舟無路過長灣。
次韻判院丈雪意之作 朱熹
端居歲復窮，閉戶守沖澹。風陰原野悲，月黑庭除暗。淅瀝靜先知，崩奔誰與探。坐想青瑶林，寒光生素艷。
熹伏蒙判院丈垂示用韻喜晴之句率爾奉酬伏乞笑覽 朱熹
客枕終難穩，歸來鼾息深。曉鷄回遠夢，缺月掛空林。冰谷晨加帽，晴窗晝解襟。詩筒多妙語，仍喜舊盟尋。
登梅嶺 朱熹
去路霜威勁，歸程雪意深。往還無幾日，景物變千林。曉磴初移屐，寒雲欲滿襟。玉梅踈半落，猶足慰幽尋。
雪意 朱熹
向晚浮雲四面平，北風號怒達天明。寒窗一夜清無睡，擬聽杉篁葉上聲。
昨夕不知有雪而晨起四望遠峰皆已變色再用元韻作兩絕句  其一 朱熹
朔風吹盡暮雲平，室暖爐紅睡達明。但怪朝來滿山白，不知昨夜打窗聲。
昨夕不知有雪而晨起四望遠峰皆已變色再用元韻作兩絕句  其二 朱熹
千林無葉一川平，萬壑瓊瑶照夜明。未覺殘梅飄落盡，祇愁羌管不成聲。
奉陪彥集充父同游瑞巖謹次莆田使君留題之韻 朱熹
踏破千林黄葉堆，林間臺殿鬰崔嵬。谷泉噴薄秋逾響，山翠空濛晝不開。一壑祇今藏勝概，三生疇昔記曾來。解衣正作留連計，未許山靈便却回。
伏讀趙清獻公瑞巖留題感歎之餘追次元韻 朱熹
趙公名迹此猶微，已薦行藏第一機。直自當年留翰墨，至今窮谷尚光輝。時清諫疏空遺稿，歲晚高齋自掩扉。珍重九原如可作，問渠何處是真歸。
伏讀二劉公瑞巖留題感事興懷至於隕涕追次元韻偶成二篇  其一 朱熹
誰將健筆寫崖陰，想見當年抱膝吟。緩带輕裘成昨夢，遺風餘烈到如今。西山爽氣看猶在，北闕精誠直自深。故壘近聞新破竹，起公無路祇傷心。
伏讀二劉公瑞巖留題感事興懷至於隕涕追次元韻偶成二篇  其二 朱熹
投紱歸來卧赤城，家山無處不經行。寒巖解榻夢應好，絕壁題詩語太清。陳迹一朝成寂寞，靈臺千古自虛明。傳來舊業荒蕪盡，慙愧秋原宿草生。
入瑞巖道間得四絕句呈彥集充父二兄  其一 朱熹
憶昔南遊桂樹陰，歸來遺恨滿塵襟。籃輿此日無窮思，萬壑千岩秋氣深。
入瑞巖道間得四絕句呈彥集充父二兄  其二 朱熹
翩翩一馬兩肩輿，路轉秋原十里餘。共說前山深更好，不辭迢遞款禪居。
入瑞巖道間得四絕句呈彥集充父二兄  其三 朱熹
清溪流過碧山頭，空水澄鮮一色秋。隔斷紅塵三十里，白雲黄葉共悠悠。
入瑞巖道間得四絕句呈彥集充父二兄  其四 朱熹
風高木落晚秋時，日暮千林黄葉稀。祇有蒼蒼谷中樹，歲寒心事不相違。
挽籍溪胡先生三首  其一 朱熹
夫子生名世，窮居幾歲年。聖門雖力造，美質自天全。樂道初辭幣，憂時晚奏篇。行藏今已矣，心迹故超然。
挽籍溪胡先生三首  其二 朱熹
澹泊忘懷久，渾淪玩意深。簞瓢無改樂，山水自知音。冊府遺編在，丘原宰樹陰。門人封馬鬣，寒日共沾襟。
挽籍溪胡先生三首  其三 朱熹
先友多淪謝，唯公尚典刑。向來深繾綣，猶足慰飄零。喬木摧霜幹，長空沒曉星。傷心遽如許，孤路轉竛竮。
次韻潮州詩六首 濠上齋二首 其一 朱熹
黄堂理事餘，便坐永茲日。語默趣雖殊，晦明心本一。舊聞真體露，已歎群疑失。迨此復幾年，定知久純白。
次韻潮州詩六首 濠上齋二首 其二 朱熹
道若大路然，奈此人好徑。即事昧本心，離動覓真靜。安知濠上翁，妙入玄中境。偶寄郡齋閑，無欲民自正。
次韻潮州詩六首 閑坐 朱熹
坐嘯無餘事，淡然塵慮希。閑中自怡悅，妙處絕幾微。韓子成今古，顛師果是非。悠然發孤些，千載儻來歸。
次韻潮州詩六首 銷寇 朱熹
年來揭陽郡，牢落海陰墟。雲嶠無幽子，潢池有跖徒。單車亦已稅，蔓草不須鉏。比屋絃歌裏，功高化鰐圖。
次韻潮州詩六首 山丹 朱熹
昔遊嶺海間，幾見蠻卉拆。素英漙夕露，朱蘤爛晴日。歸來今幾年，晤對祇寒碧。因君賦山丹，悅復見顔色。
次韻潮州詩六首 山居即事用疊翠亭韻 朱熹
世情日以踈，庭樹日以密。我心自悠悠，兩忘喧與寂。門開山疊翠，雨罷雲絕迹。天涯此興同，萬里寄消息。
柬舍姪 朱熹
回頭別子時，歲月劇風雨。老大無所成，慙嘆中夜舞。長鑱足呻吟，短褐極藍縷。古人不可期，炯炯心獨苦。
夏日齋居得潮州詩卷咏歎之餘用卒章之韻以紀其事 朱熹
孟夏氣淑清，窗戶有佳色。卧聞幽籜翻，轉覺林景寂。參差帙委素，縹緲香橫碧。啜菽有餘歡，纓冠非所職。故人海邊郡，妙語寄遠翼。咏嘆不得聞，超然見胸臆。
壽母生朝  其一 朱熹
秋風蕭爽天氣凉，此日何日升斯堂。堂中老人壽而康，紅顔綠鬢雙瞳方。家貧兒癡但深藏，五年不出門庭荒。竈陘十日九不煬，豈辦甘脆陳壺觴。低頭包羞汗如漿，老人此心久已忘。一笑謂汝庸何傷，人間榮耀豈可常。惟有道義思無疆，勉勵汝節彌堅剛。熹前再拜謝阿娘，自古作善天降祥。但願年年似今日，老萊母子俱徜徉。
壽母生朝  其二 朱熹
敬爲生朝舉一觴，短歌歌罷意偏長。願言壽考宜孫子，綠鬢朱顔樂未央。
壽母生朝  其三 朱熹
陰澹園林歲欲霜，怪來和氣滿中堂。要知積善工夫巧，變得人間作壽鄉。
壽母生朝  其四 朱熹
昨夜秋風凉氣歸，今朝喜色動簾幃。細斟瀲灩新春酒，戲舞斑斕舊綵衣。願上龜蓮千歲壽，永令鳬藻一家肥。也知厚德天應報，更說陰功世所希。
壽母生朝  其五 朱熹
暑退秋容欲凜然，北堂佳氣倍澄鮮。舊痾已向新凉失，壽骨應隨爽籟堅。塵外光陰那有盡，尊前風月浩無邊。癡兒六六今如許，慚媿西河不老仙。
壽母生朝  其六 朱熹
仙人昔住紫琳房，一旦翩然下大荒。久悟客塵無自性，故應福祿未渠央。徙居邂逅成嘉遯，捧檄因循愧漫郎。願借寒潭千丈碧，年年此日奉華觴。
壽母生朝  其七 朱熹
竹柏交柯庭院清，西風不動翠簾旌。高堂正喜新凉入，樂事仍逢壽斝傾。盡室丹衷歸善禱，滿頭綠鬢定重生。年年此日歡娛意，更願時豐樂太平。
丁丑冬在溫陵陪敦宗李丈與一二道人同和東坡惠州梅花詩皆一再往反昨日見梅追省前事忽忽五年舊詩不復可記憶再和一篇呈諸友兄一笑同賦 朱熹
江梅欲破江南村，無人解與招芳魂。朔雲爲斷蜂蝶信，凍雨一洗煙塵昏。天憐絕艷世無匹，故遣寂寞依山園。自欣羌笛娛夜永，未要鄒律回春溫。連娟窺水墮殘月，的礫泣露晞晨暾。海山清游記玉面，衰病此日空柴門。相逢不敢話疇昔，能賦豈必皆成言。雕鎸肝腎竟何益，况復制酒哦空樽。
歲晚燕集以梅花已判隔年開分韻賦詩得已字 朱熹
陽愆冬氣昏，日暮悲風起。晤言欲誰從，斗酒會隣里。盤餐乏珍脆，肴核闕儲峙。無以奉嘉賓，瓶罄亦可耻。所頼數子賢，深睠不余鄙。夜闌更促席，燈火共歡喜。酣歌氣激冽，傑句韻清美。衰懶愧英游，歲晚情何已。
卓國太生朝  其一 朱熹
鳳凰山下鳳凰城，十載重來雙眼明。賸喜故人頻獻納，足知賢母外榮名。生朝舉酒天香裏，賤子當歌魯頌聲。問訊豪眉今幾許，年年此日照人清。
卓國太生朝  其二 朱熹
玄冬周四運，肅氣驅煩喧。孕此貞秀質，德美難具論。巍巍北堂高，福履神所敦。晨昏極榮養，夙昔蒙天恩。明年啟國封，屈狄文魚軒。斑衣結紫綬，玉樹承金尊。歡娛何所忘，千載如飛奔。惟應玄中趣，眇眇自本根。洗心河漢津，入此無窮門。超然謝衆甫，永與天壤存。
社後一日作 朱熹
聖作重品節，等殺古所詳。里有秦社稷，僭差遂無章。王綱諒已隳，精意尚不亡。尚論千載前，簡編有遺芳。侃侃陳孺子，恂恂萬春鄉。敬恭事耆老，禱賽謹田桑。悠悠我里居，歲事有故常。向來諸老翁，惇厖亦端莊。交神庶或享，與物同樂康。今我胡不樂，悵然下頹岡。古人不可見，今人自猖狂。
三月三日祀事畢因脩禊事于靈梵以高閣一長望分韻賦詩得一字 朱熹
逝川無停波，歲月一何疾。居然雨露濡，我意日蕭瑟。共惟西山足，宰樹久蒙密。晤言起哀敬，時事該禮律。肴羞既紛羅，薦饋亦芳苾。周旋極悽愴，俛仰詎終畢。更衣適精舍，鄰曲會茲日。簋黍畀煇胞，從容罄膋膟。嘉賓更盤礴，環堵窺逸筆。即事君獨哦，非才我何述。矧茲衰病餘，苦畏煩慮怵。賦罷掩寒棲，存存常抱一。
夏日二首  其一 朱熹
端居倦時暑，竟日掩柴門。窗風遠飆至，竹樹清陰繁。靜有圖史樂，寂無車馬喧。茲焉愜所尚，難與世人論。
夏日二首  其二 朱熹
季夏園木暗，窗戶貯清陰。長風一掩苒，衆綠何蕭椮。玩此消永晝，泠然滌幽襟。俯仰無所爲，聊復得此心。
汲清泉漬奇石置熏爐其後香烟被之江山雲物居然有萬里趣因作四小詩  其一 朱熹
晴窗出寸碧，倒影媚中川。雲氣一吞吐，湖江心渺然。
汲清泉漬奇石置熏爐其後香烟被之江山雲物居然有萬里趣因作四小詩  其二 朱熹
一水渺空闊，羣山中接連。寒陰白霧湧，飛度碧峰前。
汲清泉漬奇石置熏爐其後香烟被之江山雲物居然有萬里趣因作四小詩  其三 朱熹
隠几對寒碧，忘言心自閑。豈知宜寂士，滅跡青峯間。
汲清泉漬奇石置熏爐其後香烟被之江山雲物居然有萬里趣因作四小詩  其四 朱熹
吟餘忽自笑，老矣方好弄。慨然思古人，尺璧寸陰重。
偶題三首  其一 朱熹
門外青山翠紫堆，幅巾終日面崔嵬。只看雲斷成飛雨，不道雲從底處來。
偶題三首  其二 朱熹
擘開蒼峽吼奔雷，萬斛飛泉湧出來。斷梗枯槎無泊處，一川寒碧自縈回。
偶題三首  其三 朱熹
步隨流水覓溪源，行到源頭却惘然。始悟真源行不到，倚筇隨處弄潺湲。
次張彥輔韻 朱熹
風霜歲云徂，塵事瞇雙目。故人書鼎來，照眼一連玉。把玩不知疲，日晏坐空腹。卷藏什襲秘，寒光夜穿櫝。嗟予骯髒姿，十駕不能速。丘壑聊自娛，簞瓢亦云足。君侯湖海士，逸氣謝追逐。胡爲不予鄙，乃肯顧林谷。高軒緩前期，清夢遶雙竹。起將杜陵句，寫寄玉川屋。我窮詩未工，最覺貂難續。感君慇懃意，吟苦屢更燭。羣公饒藻思，裂牋動盈束。歷險正摧輈，爭先俄擊轂。低回欲引避，悵望曷歸宿。出吻竟無奇，彊顔終自恧。北風催歲年，兩鬢失新綠。樊生念學稼，曹子悲食粟。死灰寧復然，寡過良所欲。耿耿自知明，何勞詹尹卜。
次張彥輔賞梅韻 朱熹
朔風萬里開雲屏，清霜夜墜朝景晴。南枝浩蕩正春色，凍蘂的皪含空明。花邊偶對青銅鏡，槁項不堪冰雪映。擁爐獨坐只悲吟，振策出遊舒遠興。暗香何處時一飄，行行復值最長條。仰頭欲折渺誰贈，滿意相思那得邀。極知異縣淹行李，心賞未甘輕付畀。石雄賦罷不相聞，秀野書來因舉似。兩翁句法爭新奇，畫出踈影沉寒漪。幽探自出塵境外，勝概未許兒曹知。祇今嚼蘂攀條處，它日重來記前度。風臺月觀悄無言，玉笛冰灘索同賦。嗟予衰懶倦將迎，過眼紛紛無復情。尚喜踈英窺水白，更憐落片點苔青。興來亂插飛蓬首，擬向君家醉君酒。酒酣耳熱莫狂歌，布鼓雷門須縮手。
借韻呈府判張丈既以奉箴且求教藥 朱熹
一生江海迥無儔，材大應容小未周。景好身閑真復樂，酒酣耳熱却堪憂。飛騰莫羨摩天鵠，純熟須參露地牛。我亦醒狂多忤物，頗能還贈一言不。
家山堂晚照效輞川體作二首  其一 朱熹
夕陽浮遠空，西峯背殘照。爽氣轉分明，與君共晚眺。
家山堂晚照效輞川體作二首  其二 朱熹
山外夕嵐明，山前空翠滴。日暮無與期，閑來岸輕幘。
即事有懷寄彥輔仲宗二兄二首  其一 朱熹
一水方涵碧，千林已變紅。農收爭暖日，老病怯高風。徙倚非無計，心期莫與同。向來歡會處，離合太匆匆。
即事有懷寄彥輔仲宗二兄二首  其二 朱熹
聞說雙飛槳，翩然下廣津。江湖知子樂，魚鳥諒情親。淹速須關命，行藏不繫人。三山雖好在，惜取自由身。
次知府府判二丈韻三首  其一 朱熹
兩公清廟瑟，窈窕拂朱絲。事紀一朝勝，名從千古垂。流傳當共賦，惆悵不同時。且要君頤解，寧辭匡說詩。
次知府府判二丈韻三首  其二 朱熹
憶昨中秋夕，寒盟約重尋。幔亭歡舉酒，江閣快論心。月墮俱忘起，罍空始罷斟。只今千嶺隔，悵望一何深。
次知府府判二丈韻三首  其三 朱熹
志士懷韜畧，奇兵吼鏌干。關河那得往，肝膽不勝寒。壯節悲如許，雄圖渺未闌。皇輿方仄席，陋巷敢求安。
巢居之集以中有學仙侶吹簫弄明月爲韻探策賦之而熹得中字遂誤爲諸君所推高俾專主約既而賦詩者頗失期於是令最後者具主禮以當罰乃稍集獨敦夫圭甫違令後至衆白罰如約飲罷以蒼茫雲海路歲晚將無獲分韻熹得將字而子衡兄得蒼字實代熹出令 朱熹
一昨樓上飲，所歡不可忘。羣公各賦詩，佩玉何鏘鏘。二子朱絲絃，掩抑獨叵量。經營久不作，一奏聲滿堂。巧遲未足多，譴負先取償。主盟謬夙推，否德愧莫當。茲焉不舉法，何以存令章。劉子具盤食，魏子輸壺漿。悠然復一醉，歸路相扶將。
昨承諸兄臨辱不揆以薄酒蔬食延駐都騎明日視壁間所張墨刻有亡去者人以爲德慶丈之廋也馳問遣索蒙需拙詩輒賦所懷往奉一笑而尊犍刻可以歸於我矣 朱熹
歲暮霜霰集，賓友從我游。置酒臨高齋，觴酌屢獻酬。雞黍整中庖，肴核供庶羞。所恨乏珍肥，歡意不得周。何牾上客懷，徙我夜壑舟。平明但素壁，篆刻不可求。究索勞象罔，高蹤希盜丘。我亦慚仲子，獨未忘輕裘。
昨以詩徵亡碑於四十一丈既蒙酬和而諸兄亦繼作焉聯爲巨編藏之巾笥雖所亡古刻不可復得而此之所獲則已多矣顧其中猶有不能釋然者因念吾子厚隸法妙古人當爲我大書偉辭於壁庶以焜燿區區之望彼死鬼之陳迹其存亡蓋不足爲重輕也次韻見意云 朱熹
端居感物化，悵恨不出游。賦詩往追亡，顧得雜佩酬。結綬光陸離，縕袍非所羞。終然抱耿耿，尼父悲東周。凄凉尊犍崖，望想滄浪舟。低徊不得去，寂寞將焉求。安知崔蔡徒，考槃共斯丘。爲我揮素壁，報君當紫裘。
再賦解嘲 朱熹
宇宙一瞬息，人生等浮游。云何百年內，萬變紛相酬。顛倒不自知，旁觀乃堪羞。拱揖尚虞夏，干戈到商周。豈悟曠士懷，泛若不繫舟。駟馬諒弗視，名高非所求。彼哉夸奪子，逝矣崑崙丘。褰裳絕冥外，天風舞雲裘。
題祝生畫呈裴丈二首  其一 朱熹
近代丹青手，心期良獨難。夫君偏有思，妙處却無端。堂上三湘遠，人間五月寒。空囊今有此，不用一錢看。
題祝生畫呈裴丈二首  其二 朱熹
斗酒淋漓後，顛狂不作難。千峯俄紙上，萬景忽豪端。石瘦岡巒古，林深煙雨寒。蒼茫無限意，俗眼若爲看。
挽延平李先生三首  其一 朱熹
河洛傳心後，毫釐復易差。淫辭方眩俗，夫子獨名家。本本初無二，存存自不邪。誰知經濟業，零落舊煙霞。
挽延平李先生三首  其二 朱熹
聞道無餘事，窮居不計年。簞瓢渾謾與，風月自悠然。灑落濂溪句，從容洛社篇。平生行樂地，今日但新阡。
挽延平李先生三首  其三 朱熹
岐路方南北，師門數仞高。一言資善誘，十載笑徒勞。斬板今來此，懷經痛所遭。有疑無與析，揮淚首頻搔。
用西林舊韻二首  其一 朱熹
一自籃輿去不回，故山空鎖舊池臺。傷心觸目經行處，幾度親陪杖屨來。
用西林舊韻二首  其二 朱熹
上疏歸來空皂囊，未妨隨意宿僧房。舊題歲月那堪數，慙愧平生一瓣香。
奉同張敬夫城南二十詠 納湖 朱熹
詩筒連畫卷，坐看復行吟。想像南湖水，秋來幾許深。
奉同張敬夫城南二十詠 東渚 朱熹
小山幽桂叢，歲暮靄佳色。花落洞庭波，秋風渺何極。
奉同張敬夫城南二十詠 詠歸橋 朱熹
綠漲平湖水，朱欄跨小橋。舞雩千載事，歷歷在今朝。
奉同張敬夫城南二十詠 船齋 朱熹
考槃雖在陸，滉瀁水雲深。正爾滄洲趣，難忘魏闕心。
奉同張敬夫城南二十詠 麗澤堂 朱熹
堂後林陰密，堂前湖水深。感君懷我意，千里夢相尋。
奉同張敬夫城南二十詠 蘭澗 朱熹
光風浮碧澗，蘭杜日猗猗。竟歲無人采，含薰祇自知。
奉同張敬夫城南二十詠 書樓 朱熹
君家一編書，不自圯上得。石室寄林端，時來玩幽賾。
奉同張敬夫城南二十詠 山齋 朱熹
藏書樓上頭，讀書樓下屋。懷哉千載心，俯仰數椽足。
奉同張敬夫城南二十詠 蒙軒 朱熹
先生湖海姿，蒙養今自閟。銘坐仰先賢，點畫存彖繫。
奉同張敬夫城南二十詠 石瀨 朱熹
疏此竹下渠，漱彼澗中石。暮館繞寒聲，秋空動澄碧。
奉同張敬夫城南二十詠 卷雲亭 朱熹
西山雲氣深，徙倚一舒嘯。浩蕩忽搴開，爲君展遐眺。
奉同張敬夫城南二十詠 柳堤 朱熹
渚華初出水，堤樹亦成行。吟罷天津句，薰風拂面凉。
奉同張敬夫城南二十詠 月榭 朱熹
月色三秋白，湖光四面平。與君凌倒景，上下極空明。
奉同張敬夫城南二十詠 濯清 朱熹
涉江采芙蓉，十反心無斁。不遇無極翁，深衷竟誰識。
奉同張敬夫城南二十詠 西嶼 朱熹
朝吟東渚風，夕弄西嶼月。人境諒非遥，湖山自幽絕。
奉同張敬夫城南二十詠 淙琤谷 朱熹
湖光湛不流，嵌竇亦潜注。倚杖忽淙琤，竹深無覓處。
奉同張敬夫城南二十詠 聽雨舫 朱熹
綵舟停畫槳，容與得欹眠。夢破蓬窗雨，寒聲動一川。
奉同張敬夫城南二十詠 梅堤 朱熹
仙人冰雪姿，貞秀絕倫擬。驛使詎知聞，尋香問煙水。
奉同張敬夫城南二十詠 采菱舟 朱熹
湖平秋水碧，桂棹木蘭舟。一曲菱歌晚，驚飛欲下鷗。
奉同張敬夫城南二十詠 南阜 朱熹
高丘復層觀，何日去登臨。一目長空盡，寒江列暮岑。
次韻傅丈武夷道中五絕句  其一 朱熹
地久天長歲不留，坐來念念失藏舟。回看萬法皆兒戲，還直先生一笑不。
次韻傅丈武夷道中五絕句  其二 朱熹
分符擁節幾經年，聞道方成屋數椽。只恐未容高枕卧，却須持橐聽鳴鞭。
次韻傅丈武夷道中五絕句  其三 朱熹
勳業今從鏡裏休，篋中空有敝貂裘。死灰那復飛揚意，惠許深慚不易酬。
次韻傅丈武夷道中五絕句  其四 朱熹
常記桐城十載前，幾回風雨對床眠。他年空憶今年事，却說黄亭共惘然。
次韻傅丈武夷道中五絕句  其五 朱熹
諸郎步武各駸駸，季子尤憐産萬金。衣鉢相傳自端的，老生無用與安心。
題畫卷 小山 朱熹
飛來小坡坨，未雨已滂濞。荒此定何人，蘇公有遺記。
題畫卷 吳畫 朱熹
妙絕吳生筆，飛揚信有神。羣仙不愁思，步步出風塵。
題畫卷 卵研 朱熹
端溪有潜虬，孕此金玉質。混沌一竅開，千年瀉寒液。
題畫卷 鬼佛 朱熹
冥濛罔象姿，相好菩薩面。鬼佛吾詎知，水石翫奇變。
題畫卷 范寬 朱熹
山雄雲氣深，樹老風霜勁。下有考槃人，超摇得真性。
題祝生畫 朱熹
裴侯愛畫老成癖，歲晚倦遊家四壁。隨身只有萬疊山，秘不示人私自惜。俗人教看亦不識，我獨摩挲三太息。問君何處得此奇，和璧隋珠未爲敵。答云衢州老祝翁，胸次自有陰陽工。峙山融川取世界，咳雲唾雨呼雷風。昨來邂逅衢城東，定交斗酒歡無窮。自言妙處容我識，爲我掃此須臾中。爾時聞名今識面，回首十年齊掣電。裴侯已死我亦衰，祇君雖老身猶𡏖。眼明骨輕鬚不變，筆下江山轉葱蒨。爲君多織機中練，更約無事重相見。
秀野以喜無多屋宇幸不礙雲山爲韻賦詩熹伏讀佳作率爾攀和韻劇思慳無復律呂笑覽之餘賜以斤斧幸甚  其一 朱熹
高人山水心，結習自無始。五畝江上園，清陰遍桃李。一堂聊自娛，三徑亦可喜。試問避俗翁，何如尊賢里。
秀野以喜無多屋宇幸不礙雲山爲韻賦詩熹伏讀佳作率爾攀和韻劇思慳無復律呂笑覽之餘賜以斤斧幸甚  其二 朱熹
門前車馬客，無非朝大夫。問公獨何事，中歲遽此圖。長安二三公，髮白形枯臞。隠憂念名節，亦有此樂無。
秀野以喜無多屋宇幸不礙雲山爲韻賦詩熹伏讀佳作率爾攀和韻劇思慳無復律呂笑覽之餘賜以斤斧幸甚  其三 朱熹
君侯嗜圖史，插架何其多。徙居三十乘，流汗幾橐駝。千載誰晤語，端居自絃歌。至哉天下樂，歲月如子何。
秀野以喜無多屋宇幸不礙雲山爲韻賦詩熹伏讀佳作率爾攀和韻劇思慳無復律呂笑覽之餘賜以斤斧幸甚  其四 朱熹
西山一何高，雲氣出寒麓。中有無事人，鳴泉遶茅屋。宴坐今幾何，無以媚幽獨。興至偶成篇，呼兒爲余讀。
秀野以喜無多屋宇幸不礙雲山爲韻賦詩熹伏讀佳作率爾攀和韻劇思慳無復律呂笑覽之餘賜以斤斧幸甚  其五 朱熹
我居深山中，茅舍破不補。上見風攪林，下有雲承宇。聞公落新宮，戶牖不可數。懶惰心力衰，念公亦良苦。
秀野以喜無多屋宇幸不礙雲山爲韻賦詩熹伏讀佳作率爾攀和韻劇思慳無復律呂笑覽之餘賜以斤斧幸甚  其六 朱熹
夜吟招隠詩，月落寒泉井。自非千載人，誰與共清景。散髮心朗寥，凝神味淵永。功名恐相期，富貴非所幸。
秀野以喜無多屋宇幸不礙雲山爲韻賦詩熹伏讀佳作率爾攀和韻劇思慳無復律呂笑覽之餘賜以斤斧幸甚  其七 朱熹
仙人空山居，道意妙羣物。度世君則然，脩身吾豈不。飛行仰雲路，趺坐探理窟。獨夜扣星壇，清齋具簪笏。
秀野以喜無多屋宇幸不礙雲山爲韻賦詩熹伏讀佳作率爾攀和韻劇思慳無復律呂笑覽之餘賜以斤斧幸甚  其八 朱熹
青山背夕陽，茲景公所愛。虛堂日落時，遷坐一解带。嵐分疑有處，鳥度知無礙。須臾暮色來，默默無與會。
秀野以喜無多屋宇幸不礙雲山爲韻賦詩熹伏讀佳作率爾攀和韻劇思慳無復律呂笑覽之餘賜以斤斧幸甚  其九 朱熹
端居屏塵慮，萬事付一尊。客來語世故，舉白當浮君。超摇謝衆甫，噂沓從諸孫。何以自怡悅，窗中見秋雲。
秀野以喜無多屋宇幸不礙雲山爲韻賦詩熹伏讀佳作率爾攀和韻劇思慳無復律呂笑覽之餘賜以斤斧幸甚  其一○ 朱熹
清溪何迢迢，上有千仞山。山中學仙侶，白石爲門關。丹經苦吟哦，至道窮躋攀。豈知人間世，風塵縈九寰。
次劉秀野蔬食十三詩韻 乳餠 朱熹
清朝薦踈盤，乳鉢有真味。不用精瓊糜，無勞爛羊胃。
次劉秀野蔬食十三詩韻 新笋 朱熹
翛翛江上林，白日暗風雨。下有萬玉虯，三冬卧寒土。
次劉秀野蔬食十三詩韻 紫蕈 朱熹
誰將紫芝苗，種此槎上土。便學商山翁，風餐謝肥羜。
次劉秀野蔬食十三詩韻 子薑 朱熹
薑云能損心，此謗誰與雪。請論去穢功，神明看朝徹。
次劉秀野蔬食十三詩韻 茭筍 朱熹
寒茭翳秋塘，風葉自長短。刳心一飽餘，并得牀敷軟。
次劉秀野蔬食十三詩韻 南芥 朱熹
黄龍記昔遊，園客有佳遺。不謂洛生吟，輟餐時擁鼻。
次劉秀野蔬食十三詩韻 𬊳菜 朱熹
小草有貞性，託根寒澗幽。懦夫曾一嘬，感憤不能休。
次劉秀野蔬食十三詩韻 木耳 朱熹
蔬腸久自安，異味非所𧩫。樹耳黑垂聃，登盤今亦乍。
次劉秀野蔬食十三詩韻 蘿蔔 朱熹
紛敷剪翠叢，津潤擢玉本。寂寞病文園，吟餘得深齦。
次劉秀野蔬食十三詩韻 芋魁 朱熹
沃野無凶年，正得蹲鴟力。區種萬葉清，深煨奉朝食。
次劉秀野蔬食十三詩韻 筍脯 朱熹
南山春笋多，萬里行枯腊。不落盤餐中，今知綠如簀。
次劉秀野蔬食十三詩韻 豆腐 朱熹
種豆豆苗稀，力竭心已腐。早知淮王術，安坐獲泉布。
次劉秀野蔬食十三詩韻 白蕈 朱熹
聞說閬風苑，瓊田産玉芝。不收雲表露，烹瀹詎相宜。
伏讀秀野劉丈閒居十五詠謹次高韻率易拜呈伏乞痛加繩削是所願望 秀野 朱熹
爲憐蘅芷滿芳洲，特地臨江賦遠遊。十畝何妨自春色，萬緣從此付東流。靜看朝市真兒戲，須信田園是老謀。出處知公有餘裕，未應辛苦謝靈丘。
伏讀秀野劉丈閒居十五詠謹次高韻率易拜呈伏乞痛加繩削是所願望 積芳圃 朱熹
樂事從茲不易涯，朱門還似野人家。行看靚艷須携酒，坐對清陰只煮茶。曉起蒼凉承墜露，晚來光景亂蒸霞。平生結習今餘幾，試數毗那襋上花。
伏讀秀野劉丈閒居十五詠謹次高韻率易拜呈伏乞痛加繩削是所願望 家山堂 朱熹
負米歸來手自舂，豈知門外有晴峰。羨公竟日塵氛遠，拄頰看山幽興濃。心鏡懸知不同調，詩壇那敢少爭鋒。空餘遠嶽尋師意，箇裏何妨爲指蹤。
伏讀秀野劉丈閒居十五詠謹次高韻率易拜呈伏乞痛加繩削是所願望 拙政堂 朱熹
驥足寧同曳尾龜，青山終是費心期。陶公歸去有餘樂，潘令閑居不足追。自笑十連非所慕，未應三徑苦無資。明朝謾擁朱輪去，猿鶴咨嗟政爾爲。
伏讀秀野劉丈閒居十五詠謹次高韻率易拜呈伏乞痛加繩削是所願望 香界 朱熹
幽興年來莫與同，滋蘭聊欲汎光風。真成佛國香雲界，不數淮山桂樹叢。花氣無邊曛欲醉，靈氛一點靜還通。何須楚客紉秋佩，坐卧經行住此中。
伏讀秀野劉丈閒居十五詠謹次高韻率易拜呈伏乞痛加繩削是所願望 春谷 朱熹
武夷高處是蓬萊，采得靈根手自栽。地僻芳菲鎮長在，谷寒蜂蝶未全來。紅裳似欲留人醉，錦障何妨爲客開。飲罷醒心何處所，遠山重疊翠成堆。
伏讀秀野劉丈閒居十五詠謹次高韻率易拜呈伏乞痛加繩削是所願望 舫齋 朱熹
扁舟容與小房櫳，摇颺簾旌蜀錦紅。兩岸蒹葭秋色裏，一川煙浪夕陽中。不愁灧澦雙蓬鬢，未怯江湖萬里風。築室水中聊爾爾，何須極浦望朱宮。
伏讀秀野劉丈閒居十五詠謹次高韻率易拜呈伏乞痛加繩削是所願望 藥圃 朱熹
種藥春畦有近功，不辭耘耔謾勞躬。漸看杞菊充庖下，即見芝英入籠中。病去自知非往日，身輕何必御泠風。出門會有兒童笑，不是當年植杖翁。
伏讀秀野劉丈閒居十五詠謹次高韻率易拜呈伏乞痛加繩削是所願望 山人方丈 朱熹
方丈翛然屋數椽，檻前流水自清漣。蒲團竹几通宵坐，掃地焚香白晝眠。地窄不容揮麈客，室空那有散花天。箇中有句無人薦，不是諸方五味禪。
伏讀秀野劉丈閒居十五詠謹次高韻率易拜呈伏乞痛加繩削是所願望 龜峰樓 朱熹
楊柳東邊桂樹西，小樓晴眺極霏微。山川政爾供凝目，塵土何妨略振衣。俯瞰桑田悲物化，閑披蘂笈洞玄機。却疑欄外連穹石，似厭支牀去不歸。
伏讀秀野劉丈閒居十五詠謹次高韻率易拜呈伏乞痛加繩削是所願望 月波臺 朱熹
潺潺流水注回塘，中作平臺受晚凉。四面不通車馬跡，一尊聊飲芰荷香。韓公無復吟花島，楚客何勞賦葯房。少待須臾更清絕，月華零露洗匡牀。
伏讀秀野劉丈閒居十五詠謹次高韻率易拜呈伏乞痛加繩削是所願望 挽蔬園 朱熹
未覺閑來歲月頻，荷鉏方喜土膏勻。連畦已放瑶簪露，覆地行看玉本新。小摘登盤先餉客，晚炊當肉更宜人。却憐寂寞公儀子，拔盡園蔬不歎貧。
伏讀秀野劉丈閒居十五詠謹次高韻率易拜呈伏乞痛加繩削是所願望 秋香徑 朱熹
門外黄塵沒九逵，坊中叢桂長樛枝。三秋冷蕊從開落，終歲清陰不改移。幽逕祇愁空翠滴，濃香一任晚風吹。攀援却恨王孫遠，惆悵千林□□時。
伏讀秀野劉丈閒居十五詠謹次高韻率易拜呈伏乞痛加繩削是所願望 曲池軒 朱熹
去年種竹長新篁，今歲穿渠過野塘。自喜軒窗無俗韻，亦知草木有真香。林間急雨生秋思，水面微風度晚凉。却厭端居苦無事，凭欄閑理釣絲長。
伏讀秀野劉丈閒居十五詠謹次高韻率易拜呈伏乞痛加繩削是所願望 前村□ 朱熹
玉立寒烟寂寞濱，仙姿瀟灑凈無塵。千林摇落今如許，一樹橫斜獨可人。真與雪霜娛晚景，任從桃柳殿殘春。綠陰青子明年事，衆口驚嗟鼎味新。
秀野劉丈寄示南昌諸詩和此兩篇  其一 朱熹
滕王閣下水初生，聞道登臨復快晴。帝子詎知陳迹在，長江肯趁曲池平。山楹雨罷珠簾捲，簷鐸風驚玉佩鳴。滿眼悲凉今古恨，人生辛苦竟何成。
秀野劉丈寄示南昌諸詩和此兩篇  其二 朱熹
知向潮邊弄碧漪，欄干三撫漾晴輝。流傳妙語驚離闊，想像清游欲奮飛。公去不應停驛騎，我來直欲掛朝衣。南州高士何由見，且看新荷出水稀。
次秀野韻五首  其一 朱熹
史君簾閣對脩筠，起看名園雨後春。便賦新詩留野客，更傾芳酒酹花神。未酬管樂平生志，且作羲黄向上人。祇恐功名相迫逐，不容老子卧漳濱。
次秀野韻五首  其二 朱熹
滿園紅紫已爭新，百囀幽禽亦喚人。蠟屐未妨泥步穩，珍叢終恨雨來頻。卧看曉色忻初霽，起約良游醉好春。却笑當年金谷燕，相隨僕僕望車塵。
次秀野韻五首  其三 朱熹
惆悵春餘幾日光，從今風雨莫顛狂。急呼我輩穿花去，未覺詩情與道妨。蘿带不須吟杜若，角弓聊復賦甘棠。淋浪坐客休辭醉，飲罷晞身向九陽。
次秀野韻五首  其四 朱熹
知君久矣厭喧卑，造物尊前喚小兒。一釂未應峨側弁，十分聊爾快翻巵。治中寂寂凝塵日，令尹憂勞退食時。正好相尋發孤笑，莫教牢落負心期。
次秀野韻五首  其五 朱熹
當年共剪北山萊，脩竹成陰手自栽。書卷莫教春色老，柴荆肯爲俗人開。公能顧我傳新句，我欲留公撥舊醅。悵望南園芳樹底，明年應放小車來。
留秀野劉丈二首  其一 朱熹
好雨當春過一犁，我公遠憶故園西。孤篷穩轉清灘急，十里行穿綠樹齊。路熟已欣經霧市，身輕未怕躡雲梯。諸孫剩欲留公住，細和新詩丐指迷。
留秀野劉丈二首  其二 朱熹
一去屏山今幾春，歸來三逕但荒榛。剪除便覺風煙好，徙倚還驚物色新。樓外千林遮去路，階前一水戀行塵。勸君更作留連計，同社追遊苦未頻。
次秀野滄波館刈麥二詩  其一 朱熹
傳聞泛宅賀新成，破月衝煙取次撐。鷁首斜飛寒浪急，篷窗側轉好山橫。知公興有江湖迥，顧我詩無玉雪清。欲跨船舷還未敢，幾時得伴鏡中行。
次秀野滄波館刈麥二詩  其二 朱熹
貽牟夙昔但聲歌，今見郊園樂事多。且喜甌窶符善禱，未須蘆菔顰妖娥。霞觴政自誇真一，香鉢何煩問畢羅。我欲賣刀來學稼，不知還許受廛麽。
次秀野躬耕桑陌舊園之韻二首  其一 朱熹
郊園旱久只多蹊，昨夜欣沾雨一犁。已辦青鞋隨老圃，便驅黄犢過深溪。農談剩喜鄉隣近，饁具仍教婦子携。指點竹寒沙碧處，不知何似錦城西。
次秀野躬耕桑陌舊園之韻二首  其二 朱熹
丈人高致邈難干，雲夢何如胸次寬。老去未妨詩律在，人來只怕酒盃乾。故開麥隴供家釀，更有蘭章付客看。下走才慳慙囑和，願公物色稍留殘。
又和秀野二首  其一 朱熹
愁陰一夜轉和風，曉看花枝露彩濃。覓句休教長閉戶，出門聊得試扶筇。物華始信如詩好，春色方知似酒濃。多謝隣翁笑相迓，爲言晴暖更過從。
又和秀野二首  其二 朱熹
江臯晴日麗芳華，翠竹踈踈映白沙。路轉忽逢沽酒客，眼明惟見滿園花。望中景助詩人趣，物外春歸釋子家。向晚却尋芳草逕，夕陽流水遶村斜。
次秀野詠雪韻三首  其一 朱熹
閉門高卧客來稀，起看天花滿院飛。地迥杉篁增勝概，庭虛鳥雀噪空饑。酒腸凍澀成新恨，病骨侵凌減舊肥。頼有袁生清興在，忍寒應未泣牛衣。
次秀野詠雪韻三首  其二 朱熹
一夜同雲匝四山，曉來千里共漫漫。不應琪樹猶含凍，翻笑楊花許耐寒。乘興正須披鶴氅，瀹甘猶喜破龍團。無端酒思催吟筆，却恐長鯨吸海乾。
次秀野詠雪韻三首  其三 朱熹
開門驚怪雪交加，亂落橫飛詎有涯。密竹不妨呈勁節，早梅何處覓殘花。山陰客子須乘興，洛下先生想卧家。病廢盃觴寒至骨，哦詩無復更豪誇。
次韻雪後書事二首  其一 朱熹
晴煙裊裊弄晨炊，雪屋流澌未覺遲。擬挈凍醪追勝踐，聊穿蠟屐過踈籬。掃開折竹仍三逕，認得殘梅祇數枝。不耐歲寒心事苦，滔滔欲說定從誰。
次韻雪後書事二首  其二 朱熹
未覺春光到柳條，誰教飛絮倚風摇。眼驚銀色迷千界，夢斷彤庭散百寮。梅塢任從長笛弄，竹窗閑把短檠挑。何人剝啄傳清唱，更喜殘年樂事饒。
次韻秀野早梅 朱熹
可愛紅芳愛素芳，多情珍重老劉郎。踈英的皪尊中影，微月黄昏句裏香。胸次自憐真玉雪，人間何處有冰霜。巡簷說盡心期事，肯醉佳人錦瑟傍。
次秀野極目亭韻  其一 朱熹
偶向新亭一破顔，高情直寄有無間。地偏已隔東西路，天闊長圍遠近山。浩蕩只愁春霧合，輪囷却喜暮雲還。不堪景物撩人甚，倒盡詩囊未許慳。
次秀野極目亭韻  其二 朱熹
坐看山花落幔顔，不知身在翠雲間。食寒到處雨復雨，客裏歸來山又山。□□孤燈閑□□，無心棲鳥暮忘還。世情分逐流年去，只有詩情老更慳。
次秀野春晴山行紀物之句 朱熹
祇憑詩律作生涯，到處山林總是家。便與清尊卧芳草，不妨皂蓋拂殘花。側聞溫詔詢耆艾，好趁春風入殿衙。回首能忘舊猿鶴，一篇聊爾記年華。
再用韻題翠壁 朱熹
孤亭一目盡天涯，俯瞰烟村八九家。翠壁何年懸布水，綠陰經雨墮危花。杖藜徙倚凝春望，覓句淹留到晚衙。珍重詩翁莫相惱，枯腸攪斷鬢絲華。
次亭字韻詩呈秀野丈兼簡王宰三首  其一 朱熹
不駕朝車叩九扃，獨携靈壽向新亭。人言洞裏春長在，自慶樽前老復丁。魚樂波閑詩欲就，鴻冥天闊酒初醒。晚來却向南堂坐，珍重家山數點青。
次亭字韻詩呈秀野丈兼簡王宰三首  其二 朱熹
吏散庭空晝掩扃，行春只到柳邊亭。唱酬共喜摛鴻藻，來往何勞笑白丁。一笑歌呼從自醉，幾年燠暍爲誰醒。定知細札褒揚後，名入麟臺汗簡青。
次亭字韻詩呈秀野丈兼簡王宰三首  其三 朱熹
幾年寂寞掩柴扃，抱膝長吟竹下亭。不向參同論納甲，且將耘耔付添丁。思玄賦罷驚遥舉，止酒詩成恨獨醒。却笑春風兩蓬鬢，飄蕭無復舊時青。
次山行佳句呈秀野丈三首  其一 朱熹
幾日春陰鎖翠巖，忽驚飛蓋度晴嵐。身輕似起煙霞痼，意適寧論祿位貪。句法舊超常語六，年華今富達尊三。從容笑語無餘事，興在南山更向南。
次山行佳句呈秀野丈三首  其二 朱熹
几杖歸來覓故巖，眼中猶記舊煙嵐。詩情自昔元無敵，世味而今更不貪。默數流年欣望八，閑尋隠訣話存三。小生自愧衰頹早，箇裏憑公爲指南。
次山行佳句呈秀野丈三首  其三 朱熹
曈曈朝日出高巖，簌簌征衣曳曉嵐。□□向來孤舊意，林泉老去覺真貪。凄凉烟火一百五，零落交遊十二三。歎□□□□世事，卧吹橫笛過溪南。
次秀野泛滄波館至赤石觀刈早稻韻 朱熹
綠雲黄半武夷鄉，碧水縈紆一带長。聞道放船飛皂蓋，定知行酒載紅裳。櫂謳如賀豐年信，樂飲閑酬此日凉。禾忝誰言不陽豔，晚炊流詠有餘香。
次秀野韻題卧雲菴 朱熹
君家丘壑本圓成，何意尋荒入翠屏。爲愛晴雲薦孤枕，故將閑日付新亭。夢魂寂寂衣裳冷，心事悠悠簡策青。更把枯桐寫奇趣，鵾絃寒夜獨泠泠。
奉和秀野見留之句 朱熹
閑卧秋山塵事稀，西風催喚出巖扉。來看甲第清泉好，更喜仙翁丹頰肥。捫虱坐談端未厭，連環入夢却思歸。明朝振策千峯頂，滿袖瓊琚背夕暉。
次秀野種粟韻 朱熹
阿香一笑走豐隆，雨遍平疇萬頃中。舊喜樊遲知學圃，今看許子快論功。遥憐鬰鬰翻秋隴，預想垂垂弄晚風。珍重詩翁且彊健，東阡南陌興無窮。
和秀野蘄簟之句 朱熹
史君兩鬢尚青青，學道仍拋後院笙。溽暑快眠知簟好，晚凉徐覺喜詩成。人從蘄水當年寄，詩比韓公此日清。坐對更深誰是伴，唯應闕月共長庚。
次韻寄題芙蕖館三首  其一 朱熹
亂山叢裏有江鄉，華館清波引興長。正喜白鷗輕易狎，忽驚紅妓儼分行。臨流更好揮椽筆，俯檻何妨接羽觴。共說仙翁閑日月，不因春草夢池塘。
次韻寄題芙蕖館三首  其二 朱熹
幻成飛閣笑談餘，便有新荷水面鋪。指點清波浮菡萏，驚呼紅影碎陬隅。且將伴侶同盃酒，不用君王予鏡湖。多少故交臺閣上，問渠落拓更能無。
次韻寄題芙蕖館三首  其三 朱熹
不須艇子棹歌來，且看芙蓉面面開。卷裏有詩都錦繡，席間無地可塵埃。風清月白琴三弄，綠暗紅深酒一盃。明日仲宣樓上去，越吟應是首頻回。
次韻雪後書事二首  其一 朱熹
惆悵江頭幾樹梅，杖藜行遶去還來。前時雪壓無尋處，昨夜月明依舊開。折寄遥憐人似玉，相思應恨劫成灰。沈吟日落寒鴉起，却望柴荆獨自回。
次韻雪後書事二首  其二 朱熹
滿山殘雪對虛堂，想似當年輞口莊。門掩不須垂鐵鎖，客來聊復共藜牀。故人聞道歌圍暖，妙語空傳醉墨香。莫爲姬姜厭憔悴，論文把酒話偏長。
和秀野韻二首  其一 朱熹
聞道無餘事，翛然百慮空。何心分彼我，無地著窮通。昨日青衿子，明朝白髮翁。天機元自爾，不是故匆匆。
和秀野韻二首  其二 朱熹
久矣安岑寂，山棲恨不深。謾將門自掩，那有客相尋。炙背迎朝景，加趺度夕陰。感君傳秀句，把卷獨呻吟。
次秀野暑中二首  其一 朱熹
劇暑悲難度，清秋喜却回。病隨庚伏盡，尊向晚凉開。臨水看雲去，鈎簾待月來。勝遊驚昨夢，曾上鬰蕭臺。
次秀野暑中二首  其二 朱熹
絕境人難到，唯堪樂此身。泉吟青玉峽，風度白綸巾。獨往寧無意，長閑未有因。雲山天賜履，吾道豈全貧。
次秀野雜詩韻 葺居二首 其一 朱熹
丈人高卧碧江頭，門掩西風萬木秋。重喜青山還遶屋，却嫌黄葉漸平溝。開軒且放浮嵐入，决水徐通廢圃流。便覺園林頓蕭爽，不妨隨境味玄幽。
次秀野雜詩韻 葺居二首 其二 朱熹
向來鞅掌元非病，此日徜徉詎有妨。自喜登臺閑瘦竹，人驚步屧響空廊。高齋雨過新山色，曲沼風來舊水光。千里壯心殊未已，不應踈懶興能長。
次秀野雜詩韻 刻漏 朱熹
無疑莫詣君平肆，任運休尋季主家。謾設銅壺候尺咫，閑參玉表驗分差。不妨啟處知時節，那更榮枯紀歲華。却羨昇平好官府，日高三丈放朝衙。